ועדת הפנים ואיכות הסביבה, כנסת 15, פרוטוקול מספר 100, 2000-05-24 10:30

דוד אזולאי: אני פותח את הישיבה.

סדר- היום: לפניי פנייתה של השרה לאיכות הסביבה לוועדה, אקרא אותה.

לתיקון שלוש מטרות: נתחיל בנושא הראשון לגבי איסור עישון בשמורת הטבע תל-דן.

לתיקון שלוש מטרות: אני רוצה להבין, עישון אסור והדלקת מנגלים מותר?

שרה שלום: רק במקומות מוסדרים.

שרה שלום: יש מקומות שהרשות הסדירה בהם מתקנים.

שרה שלום: הם בפיקוח, נמצא ברז ליד.

שרה שלום: זאת אומרת, יש לזה מנגנון בקרה על אופן הדלקת האש.

שרה שלום: זה במקום מרוכז מאוד בשמורת הטבע תל-דן, זה רק באזור של הפיקניק.

שרה שלום: יש מקום שהוקצה לפיקניק.

שרה שלום: עניין העישון זה כאשר אנשים מהלכים בשמורה ומדליקים סיגריה.

שרה שלום: קרה לא אחת שהשמורה נדלקה.

דוד אזולאי: יש אפשרות לאכוף את זה?

שרה שלום: כן.

שרה שלום: יש לנו תקנה מקבילה בשמורת הטבע עין-גדי, שכבר רצה הרבה שנים וזה עובד טוב מאוד.

שרה שלום: זאת אומרת, יש בכניסה לשמורה שילוט שמבהיר את העניין וקובע גם את איסור העישון, ובעין-גדי מאוד מקפידים על זה.

שרה שלום: יש כמובן פקחים במקום שמסתובבים כל הזמן ואוכפים את זה.

שרה שלום: כך שזה לא אות מתה.

מרים פרנקל-שור: בשמורות אחרות מותר לעשן?

שרה שלום: מותר.

דוד אזולאי: מה ההבדל?

שרה שלום: ההבדל הוא שאלה שמורות רגישות, שמורות קטנות, מאוד ייחודיות, מאוד איכותיות.

חנניה ויצמן: צפופות בחורש.

דוד אזולאי: חורשת טל הסבוכה?

שרה שלום: חורשת טל היא גן לאומי והיא יותר פתוחה מבחינת הצומח שבה.

שרה שלום: היא פחות מועדת לפורענות.

שרה שלום: יכול להיות שבשלב מסוים נוסיף את זה כגזירה גורפת, אבל אנחנו סבורים שצריך ללכת במתינות.

שרה שלום: זאת אומרת, אנחנו לא רוצים להכביד על הציבור דברים שמיותרים.

איוב קרא: אם כבר, צריך לעשות את זה בכרמל.

דוד אזולאי: אני לא יודע עד כמה אפשר לאכוף דבר כזה.

רחל אדם: יש מפקחים שמסתובבים שם כל הזמן.

דוד אזולאי: סיגריה זו לא מדורה.

שרה שלום: אבל היא מאוד מסוכנת.

דוד אזולאי: בוודאי.

דוד אזולאי: אני מדבר על האכיפה של זה, אם זה דבר שאפשר לאכוף.

שרה שלום: האכיפה היא ישימה מאוד מכיוון שלא מדובר בשמורות גדולות.

דוד אזולאי: מה הקנס על דבר כזה?

שרה שלום: 490 שקל בברירת משפט.

שרה שלום: אבל אם מביאים לדין זה מגיע ל-22 אלף שקל.

איוב קרא: לדעתי זה צריך להיות בעוד מקומות.

שרה שלום: אנחנו מקבלים את ההצעה ונשקול את ההרחבה של התקנה הזאת.

דוד אזולאי: מה שאתם רוצים זה להוסיף את חורשת תל-דן להסדר הזה.

דוד אזולאי: נושא שני זה כלי טיס.

שרה שלום: כלי טיס, זה תיקון טכני לגמרי.

שרה שלום: זו תקנה שהיתה.

שרה שלום: היה איסור של טיסה מעל שמורת עין-גדי ומעל שמורת החולה על פי תקנות ישנות של טיס.

שרה שלום: התקנות בוטלו ונדרשנו לחוקק את זה מחדש דרך תקנות קיימות, דרך חקיקה קיימת.

שרה שלום: זה פשוט תיקון טכני לגמרי.

רחל אדם: הנוסח הזה הוא נוסח שמקובל על משרד התחבורה.

רחל אדם: עשינו את זה בהתייעצות עם משרד התחבורה.

דוד אזולאי: זו הרחבה של כלי טיס אחרים?

דוד אזולאי: הבנתי שמדובר על כלי טיס יותר גדולים.

דוד אזולאי: עם עד היום היה מדובר לגבי מטוסים זעירים, עכשיו מדובר על מטוסים יותר גדולים?

שרה שלום: מדובר על כל כלי טיס.

שרה שלום: כך זה היה ופשוט אנחנו מעדכנים את זה עם התפתחות החקיקה בחקיקה הקיימת.

דוד אזולאי: באזורים מסויימים?

שרה שלום: רק בשתי שמורות, בעין-גדי והחולה.

דוד אזולאי: לגבי בית-ג'אן, נעביר את הדרישה שלכם לתיקון לראש המועצה ונקבל את הערותיו.

איוב קרא: מה ההצעה בדיוק?

רחל אדם: זה תיקון טכני.

רחל אדם: יש תקנה ספציפית לעניין זה ושם הושמטה תקנה אחת.

איוב קרא: מהי?

רחל אדם: יש סייג לגבי כריתת עצים במקרקעין שנמצאים בבעלות של תושבי בית ג'אן.

איוב קרא: מה הבעיה?

דוד אזולאי: אני רוצה לשמוע מראש המועצה.

איוב קרא: את זה מבקשים הרבה זמן.

שרה שלום: זה מה שבית ג'אן ביקשו.

שרה שלום: היה נוסח שהוסכם עם בית ג'אן.

שרה שלום: הרי היה בג"ץ גדול בנושא האדמות של התושבים.

שרה שלום: בסופו של דבר, הגענו להסכמה עם תושבי בית ג'אן, הסכם שנחתם בבית המשפט העליון שעל בסיסו הותקנה תקנת בית ג'אן, כל תקנה 19 לתקנות, שמסדירה את הרעייה, מסדירה את החקלאות, מסדירה את העיבודים.

שרה שלום: באחת הפיסקאות נאמר:

שרה שלום: כאמור בתקנות משנה (ב) ו-(ד).

שרה שלום: בטעות במשרד המשפטים הדפיסו רק (ב).

שרה שלום: ואז בא ראש המועצה וביקש: תוסיפו גם את (ד) כי זה מה שסיכמנו.

שרה שלום: אז הוספנו את (ד).

עסאם מח'ול: ומה זה (ד)?

שרה שלום: קרקעות של תושבי בית ג'אן, שמאפשר להם את העיבודים אחרי שהרשות הציעה להם קרקע חליפית, ואם תוך שנה לא מגיעים להסדר.

שרה שלום: זאת אומרת, התיקון הזה, לחלוטין, לא משפיע, הוא לא עושה שום דבר, וזה לטובת אנשי בית ג'אן.

איוב קרא: אני אישית מברך על זה.

דוד אזולאי: כדאי שתשמע במה מדובר.

דוד אזולאי: "(ד) הוראות תקנות משנה (ב) ו-(ג) יחולו על קרקעות בתחום השמורה, שלא היו מעובדות לפני יום ג' באדר התשנ"ח (1 במרס 8991), בהתקיים כל אלה: (1) בעל המקרקעין פנה בכתב לרשות והודיע לה על רצונו לעבד ולהכשיר את המקרקעין שבבעלותו; (2) חלפה שנה ממועד הפניה ולא עלה בידי הרשות להשיג את הסכמת בעל המקרקעין להצעותיה לקרקע חלופית או לתשלום דמי שימוש או לפיצוי הולם אחר; (3) בעל המקרקעין הגיש לרשות תכנית של המקרקעין, מאושרת בידי מודד מוסמך, שעליה מסומנים גבולות המקרקעין שלו, והרשות לא חלקה על התכנית.

דוד אזולאי: (ה) היו המקרקעין כאמור בתקנה משנה (ד) מקרקעין שאין אליהם דרך גישה עבירה לרכב חקלאי, ייקבעו הדרך ותנאי פריצתה והכשרתה באופן שימנע, ככל האפשר, פגיעה בערכי הטבע והנוף שבשמורה, בין על תוואי הדרך שאישר פקיד הסדר מקרקעין ובין על תוואי דרך קרוב אליו ככל האפשר, כפי שיוסכם בין בעל המקרקעין לרשות.

דוד אזולאי: (ו) מקורות מים הטבעיים וכל הדרכים החקלאיות והציבוריות הקיימות, לרבות דרכים כמשמעותן בתקנה משנה (ה), יהיו פטורים ממגבלות תנועה וגישה לתושבי הישוב ויותאמו למעבר רכב, תוך התחשבות בערכי הטבע והנוף שבשמורה, ובלבד שלא יעשה שינוי כלשהו בדרכים האמורות, אלא באישור הרשות.

דוד אזולאי: "

עסאם מח'ול: אנשי בית ג'אן לא הוזמנו?

דוד אזולאי: אנשי בית ג'אן הוזמנו והם לא הופיעו בטענה שהם לא הוזמנו.

דוד אזולאי: דיברתי עכשיו עם ראש המועצה, הוא לא יודע במה מדובר.

עסאם מח'ול: אולי נדחה את הנושא.

איוב קרא: נאשר את התקנות בכפוף להסכמת ראש המועצה.

דוד אזולאי: אני מציע שנאשר את התקנות פרט למה ששייך לשמורת הר מירון.

דוד אזולאי: נעביר את זה לראש הרשות, נקבל את תגובתו ולאחר מכן נקיים דיון בנושא זה.

דוד אזולאי: תודה רבה, ישיבה זו נעולה.